google/wiki40b huggingface dataset:
Άλαν Χακλ

Καριέρα

Γεννήθηκε στις 15 Ιουνίου του 1948. Υπηρέτησε αρχικά ως αρμοστής (commissioner) στο Βρετανικό Έδαφος Ινδικού Ωκεανού, από το 2001 ως το 2004, οπότε και αποχώρησε για να αναλάβει Κυβερνήτης στην Ανγκουίλα, όπου διορίστηκε από τη Βασίλισσα το 2003. Στο τελευταίο αξίωμα υπηρέτησε από τις 28 Μαΐου του 2004 ως τον Ιούλιο του 2006.
Τον Ιούλιο του 2005 ανακοινώθηκε ότι ο Χακλ θα αποχωρούσε από το αξίωμά του στην Ανγκουίλλα για να γίνει Κυβερνήτης στα Νησιά Φώκλαντ και αρμοστής στη Νότια Γεωργία και τις Νήσους Νότιες Σαντουιτς. Στις 10 Ιουλίου του 2006 τον διαδέχθηκε ο Άντριου Τζορτζ στο αξίωμα του Κυβερνήτη της Ανγκουίλλας. Συνακόλουθα, ανέλαβε Κυβερνήτης στα Φώκλαντ και στη Νότια Γεωργία και Νότιες Σάντουιτς στις 25 Αυγούστου του 2006. Τον διαδέχθηκε ως Διοικητής ο Νάιτζελ Χέιγουντ τον Οκτώβριο του 2010.
Αχμέτ Χασίμ

Βιογραφία

Γεννήθηκε στη Βαγδάτη, με πιθανολογούμενο έτος γεννήσεως το 1884, αν και δεν είναι σίγουρο. Ο πατέρας του ήταν ο επαρχιακός κυβερνήτης του Οθωμανικού σαντζάκ του Φιζάν. Γύρω στο 1893, μετά το θάνατο της μητέρας του, ο Αχμέτ πήγε με τον πατέρα του στη Κωνσταντινούπολη. Το 1906, έχοντας αποφοιτήσει από το Mekteb-i Sultanî (σημερινό Λύκειο Γαλατασαράι), άρχισε να δουλεύει στη Reji, το κρατικό μονοπώλιο καπνού, και ενεγράφη στη σχολή νομικής στο Πανεπιστήμιο της Κωνσταντινούπολης. Μεταξύ του 1908 και 1910, ο Χασίμ εργάστηκε ως καθηγητής γαλλικών στην πόλη του Ιζμίρ και ως υπάλληλος στο Γραφείο Δημοσίων Χρεών (Düyun-u Umumiye). Υπηρέτησε στον Α' Παγκόσμιο πόλεμο κυρίως στην Ανατολία. Μετά τον πόλεμο επέστρεψε στην Κωνσταντινούπολη και εργάστηκε στην Οθωμανική Τράπεζα. Μετά την εγκαθίδρυση της Δημοκρατίας της Τουρκίας, ο Χασίμ εργάστηκε ως καθηγητής αισθητικής στην Ακαδημία Καλών Τεχνών και ως καθηγητής Γαλλικών στο Πανεπιστήμιο της Κωνσταντινούπολης. Για πολλά χρόνια έγραψε επίσης δοκίμια για τις εφημερίδες Akşam και İkdâm. Πέθανε στις 4 Ιουνίου 1933.
Η ύστερη ποίηση του Αχμέτ Χασίμ έχει επηρεαστεί από τον Γαλλικό Συμβολισμό και ιδιαίτερα από την ποίση του Ανρί ντε Ρενιέρ, τον οποίο ο Χασίμ θαύμαζε.
Σεισμός της Μεγάλης Παρασκευής

Ο Σεισμός της Μεγάλης Παρασκευής, επίσης γνωστός ως ο Μεγάλος σεισμός της Αλάσκας, σημειώθηκε στις 5:36 μ.μ. ώρα Αλάσκας τη Μεγάλη Παρασκευή, 27 Μαρτίου 1964. Σε όλη την κεντρική-νότια Αλάσκα, ρωγμές στο έδαφος, γκρεμισμένα κτίρια και τσουνάμι που προέκυψαν από το σεισμό προκάλεσαν 139 θανάτους.
Η διάρκεια του σεισμού ήταν τέσσερα λεπτά και τριάντα οκτώ δευτερόλεπτα και το μέγεθος του 9.2 Ρίχτερ και ήταν ο πιο ισχυρός που καταγράφτηκε στη Βόρεια Αμερικανική ιστορία, και ο δεύτερος πιο ισχυρός που έχει καταγραφεί στην παγκόσμια ιστορία. Ρευστοποίηση του εδάφους, ρωγμές, κατολισθήσεις και άλλα πλήγματα προκάλεσαν σημαντικές ζημιές σε αρκετές κοινότητες και μεγάλη απώλεια περιουσιών. Το Άνκορεϊτζ υπέστη μεγάλη καταστροφή και ζημιά σε πολλά ανεπαρκώς αντισεισμικά κατασκευασμένα σπίτια, κτίρια και υποδομές (πλακόστρωτα, πεζοδρόμια, νερό και αποχετευτικό δίκτυο, ηλεκτρικά συστήματα, και άλλος ανθρωπογενείς εξοπλισμός).
Κυβέρνηση Γεωργίου Παπαδόπουλου 1967

Η δικτατορική κυβέρνηση Παπαδόπουλου (13 Δεκεμβρίου 1967 - 8 Οκτωβρίου 1973) παρέμεινε στην εξουσία 5 χρόνια και 10 μήνες. Ήταν η δεύτερη και μακροβιότερη κυβέρνηση της Χούντας των Συνταγματαρχών, διαδεχόμενη την Κυβέρνηση Κωνσταντίνου Κόλλια του 1967.
Μετά το Αντικίνημα της 13ης Δεκεμβρίου του οποίου ηγείτο ο βασιλιάς Κωνσταντίνος την εξουσία ανέλαβε η λεγόμενη «Επαναστατική Επιτροπή» που την αποτελούσαν οι Γεώργιος Παπαδόπουλος, Στυλιανός Παττακός και ο Νικόλαος Μακαρέζος. Αυτή εξέλεξε αντιβασιλέα τον αντιστράτηγο Γεώργιο Ζωιτάκη, μετά την αποχώρηση του βασιλιά στο εξωτερικό. Ο Ζωιτάκης διόρισε τον Παπαδόπουλο πρωθυπουργό.

Μέτρα της κυβέρνησης μετά το 1971

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Η συγκεκριμένη κυβέρνηση τον Αύγουστο του 1971 πραγματοποίησε νέα διοικητική μεταρρύθμιση, νέα διοικητική διαίρεση και αποκέντρωση, στις 6 Οκτωβρίου 1971, κατάργησε την έγκριση της Αστυνομίας στο πιστοποιητικό κοινωνικών φρονημάτων και διεξήγαγε τις δεύτερες "εκλογές" για τα μέλη της Συμβουλευτικής επιτροπής νομοθετικής εργασίας, μέσω ελεγχόμενων από τη Χούντα εργατικών και άλλων οργανώσεων.

Διαδοχή

Με Συντακτική Πράξη την 1η Ιουνίου 1973 καταργήθηκε το πολίτευμα της Βασιλευομένης Δημοκρατίας και εγκαθιδρύθηκε το πολίτευμα της Προεδρικής Δημοκρατίας, ενώ ο Κωνσταντίνος κηρύχθηκε έκπτωτος. Ο Γεώργιος Παπαδόπουλος ανέλαβε αρχικά προσωρινά και στη συνέχεια μετά το νόθο δημοψήφισμα του 1973, καθήκοντα Προέδρου της Δημοκρατίας και την 1η Οκτωβρίου 1973 στο πλαίσιο του σχεδίου φιλελευθεροποίησης, έδωσε εντολή σχηματισμού της Κυβέρνησης Σπύρου Μαρκεζίνη η οποία διαδέχθηκε την δική του.
Ιωάννης Β΄ του Μομφερράτου

Μαρκήσιος του Μομφερράτου

Με την βοήθεια του Όθων του Γκρουμπενχάγκεν επέκτεινε σημαντικά την Μαρκιωνία του Μομφερράτου σε βάρος των γειτόνων του. Ο Ιωάννης Β΄ στράφηκε εναντίον των Ανδεγαυών της Νεαπόλεως που είχαν πολλές εκτάσεις στο Πεδεμόντιο και την Σαβοΐα, έγινε κυβερνήτης του Άστι (9 Οκτωβρίου 1338).
Όταν πέθανε ο Ροβέρτος της Νεαπόλεως και τον διαδέχθηκε η εγγονή του Ιωάννα Α΄ της Νάπολης (1343) ο Ιωάννης Β΄ επεκτάθηκε στην βόρεια Ιταλία : κατέκτησε την Αλεσσάντρια, την Άστι, την Τορτόνα, την Μπρα και την Άλμπα. Στην μάχη του Γκαμενάριο (22 Απριλίου 1345) νίκησε τον Ανδεγαυό βικάριο Ρεφόρζα ντ'Αζούλτ που έπεσε στην μάχη. Με την βοήθεια του κοντοτιέρου Λουκίνο Βισκόντι κατέλαβε την Άλμπα, την Μπρα, την Βαλέντζα και το Κούνεο (1348). Οι δυνάμεις του αυξήθηκαν σημαντικά όταν συνόδευσε τον αυτοκράτορα Κάρολο Δ΄ σε εκστρατεία στην Ιταλία, δέχτηκε το Τσεράσο, την Νοβάρα και την Παβία.
Σημαία της Λαϊκής Δημοκρατίας της Κίνας

Η Σημαία της Λαϊκής Δημοκρατίας της Κίνας ονομάζεται και Κόκκινη Σημαία των Πέντε Αστεριών (五星红旗 στη γλώσσα pinyin: wǔ xīng hóng qí) και σχεδιάστηκε από το Ζενγκ Λιασόνγκ, έναν οικονομολόγο και καλλιτέχνη. Το σχέδιο του Ζενγκ επικράτησε, αφού απορρίφθηκαν άλλα 38 από το Πολιτικό Συμβουλευτικό Συνέδριο του Λαού της Κίνας, τον Ιούλιο του 1949. Ο Μάο Τσε Τουνγκ ύψωσε την πρώτη τέτοια σημαία στραμμένη προς την Πλατεία Τιεν Ανμέν, την ημέρα εγκαινίων της.
Το σχέδιο χρησιμοποιεί το κόκκινο για φόντο και ανοικτό κίτρινο για τα αστέρια. Το μεγαλύτερο από τα αστέρια συμβολίζει την ηγεσία του Κομμουνιστικού Κόμματος της Κίνας. Το σχέδιο υπέστη πληθώρα αλλαγών και τελικά εγκρίθηκε από την Πολιτική Συμβουλευτική Συνέλευση του Λαού της Κίνας, στις 27 Σεπτεμβρίου 1949. Το αρχικό σχέδιο είχε αρκετές εναλλαγές σε σχέση με το σημερινό.
Σκακιστική νουβέλα

Υπόθεση

Ο δρ. Β κλείνεται σε απόλυτη απομόνωση σε ένα δωμάτιο από το ναζιστικό καθεστώς, όπου δεν έχει απολύτως τίποτα με το οποίο να απασχοληθεί, μέχρι που στα χέρια του μετά από τύχη, πέφτει ένα βιβλίο. Πρόκειται όμως για μία συλλογή παρτίδων σκακιού μεγάλων σκακιστών του παρελθόντος. Μη έχοντας τίποτα άλλο να κάνει, το διαβάζει και το ξαναδιαβάζει ατελείωτα, παίζοντας όλες τις παρτίδες, μέχρι που κυριαρχούν στο μυαλό του.
Τελικά, έχοντας απορροφήσει μέσα του την κάθε βαριάντα και την κάθε κίνηση που περιγράφεται στο βιβλίο, ο δρ. B, μη έχοντας κάτι άλλο να κάνει, αρχίζει να παίζει σκάκι με αντίπαλο τον εαυτό του, αναπτύσσοντας την ικανότητα να διαχωρίζει την ψυχή του σε δύο «περσόνες»: το Λευκό Εγώ και το Μαύρο Εγώ. Αυτή η ψυχολογική σύγκρουση του προκαλεί στο τέλος μια νευρική κατάρρευση. Συνέρχεται σε ένα σανατόριο, όπου ένας συμπονετικός γιατρός βεβαιώνει ότι έχει παραφρονήσει, ώστε να μη φυλακισθεί και πάλι από τους ναζί. Αφήνεται ελεύθερος και διαφεύγει από την κατεχόμενη Ευρώπη.
Στο υπερωκεάνειο με το οποίο ταξιδεύει ο δρ. Β, τυχαίνει να επιβαίνει και ο παγκόσμιος πρωταθλητής στο σκάκι, ο Σέρβος Μίρκο Τσέντοβιτς. Ο δρ. Β πέφτει πάνω σε μια παρτίδα του με μια ομάδα εραστών του σκακιού και τους βοηθά να νικήσουν τον πρωταθλητή, ο οποίος, πέρα από το ότι υπήρξε παιδί-θαύμα με φυσικό ταλέντο στο σκάκι, περιγράφεται ως ένας αγροίκος, χωρίς άλλη δεξιότητα ή μόρφωση. Μετά από αυτό, οι φίλοι του αθλήματος πείθουν τον δρα. B να παίξει μόνος του κατά του Τσέντοβιτς. Σε μία εκπληκτική επίδειξη φαντασίας και συνδυαστικής ικανότητας, ο άγνωστος δρ. Β κατανικά τον παγκόσμιο πρωταθλητή.
Αμέσως ο Τσέντοβιτς ζητά μία παρτίδα ρεβάνς για να αποκαταστήσει την υπόληψή του. Αλλά αυτή τη φορά, έχοντας αντιληφθεί ότι ο δρ. Β έπαιζε γρήγορα, σχεδόν χωρίς να σκέπτεται, σαν να είχε τις κινήσεις έτοιμες στο μυαλό του, επιχειρεί να τον εκνευρίσει, αφήνοντας να περάσουν αρκετά λεπτά προτού κάνει μία κίνηση. Ασκεί έτσι ψυχολογική πίεση στον δρα. B, ο οποίος γίνεται όλο και πιο ανυπόμονος καθώς η παρτίδα προχωρά. Η μεγαλύτερη δύναμή του αποδεικνύεται και η μεγαλύτερη αδυναμία του: καταλήγει να επαναλαμβάνει φανταστικές παρτίδες εναντίον του εαυτού του εμμονικά και μανιωδώς. Η ηρεμία του Τσέντοβιτς οδηγεί τον δρα. B στoν αποσυντονισμό και τελικώς στον παραλογισμό, με αποκορύφωση μία λανθασμένη δήλωση, μετά από την οποία ο δρ. Β ξυπνά από τη φρενίτιδά του.

Ιστορικό υπόβαθρο

Μετά από την προσάρτηση της Αυστρίας από τη ναζιστική Γερμανία, οι φιλομοναρχικοί της χώρας (οι υποστηρικτές του Όθωνος των Αψβούργων ως ανώτατου άρχοντα της Αυστρίας), οι συντηρητικοί και οι οπαδοί του καθεστώτος του Ένγκελμπερτ Ντόλφους καταδιώχθηκαν από τους ναζί ως αντίπαλοι της Νέας Τάξεως πραγμάτων. Χιλιάδες από αυτούς εκτελέσθηκαν ή στάλθηκαν σε στρατόπεδα συγκεντρώσεως, ενώ ο διάδοχος του θρόνου Όθων διέφυγε στις ΗΠΑ, καταδικασμένος σε θάνατο in absentia. Ο συγγραφέας της νουβέλας Στέφαν Τσβάιχ διέφυγε επίσης από την κατεχόμενη Ευρώπη, ταξιδεύοντας με υπερωκεάνειο στη Βραζιλία, όπου και έθεσε τέλος στη ζωή του, Πέρα από αυτό ωστόσο, δεν εντοπίζονται άλλα αυτοβιογραφικά στοιχεία στη νουβέλα.
Στέφανος Κανέλλος

Βιογραφία

Γεννήθηκε το 1792 στην Κωνσταντινούπολη. Σπούδασε φυσικές επιστήμες και δίδαξε μαθηματικά και φυσική ιστορία στη Σχολή του Βουκουρεστίου που διήθυνε ο Κωνσταντίνος Βαρδαλάχος. Όταν ξέσπασε η επανάσταση ο Κανέλλος εγκατέλειψε τη διδασκαλία και πολέμησε με τον Αλέξανδρο Υψηλάντη στις παραδουνάβιες ηγεμονίες. Μεταξύ των άλλων ανέλαβε και την παρουσίαση των θέσεων του κινήματος του Υψηλάντη στους μονάρχες της Ρωσίας και της Γερμανίας. Μετά την αποτυχία του κινήματος διέφυγε στο Παρίσι αλλά σύντομα γύρισε στην Ελλάδα για να συμμετάσχει στην επανάσταση. Τον Μάιο του 1823 συνόδεψε στην Κρήτη τον Εμμ.Τομπάζη που είχε διοριστεί από την προσωρινή κυβένηση αρμοστής στο νησί. Η συμβολή του στην σύνταξη του διοικητικού διοργανισμού του νησιού, που απέβλεπε και στην εξομάλυνση των σχέσεων μεταξύ των αντιμαχομένων ομάδων των Κρητών οπλαρχηγών, υπήρξε πολύτιμη. Πέθανε στην Κρήτη το 1823 από λοιμώδη ασθένεια.
Υπήρξε από τους κύριους συνεργάτες του φιλολογικού περιοδικού Ερμής ο Λόγιος (Βιέννη 1811-1821) στο οποίο δημοσίευσε μαζί με τον Αθανάσιο Βογορίδη θέματα ιδίως των φυσικών επιστημών. Στον τομέα αυτό μετέφρασε στα Ελληνικά επιστημονικές πραγματείες Γάλλων και Γερμανών επιστημόνων. Επίσης μαζί με το Βογορίδη δημοσίευσε βιβλιοκρισίες και άρθρα για φιλοσοφικά θέματα. Τέλος υπήρξε και συντάκτης και μελοποιός πατριωτικών ποιημάτων και θουρίων ( «Παιδιά των Ελλήνων τι καρτερείτε», «Τα παληκάρια τα καλά δεν κλέπτουν, δεν αρπάζουν» κ.α.).
Česká televize

ČT1

Είναι το πρώτο κρατικό τηλεοπτικό κανάλι της χώρας που μεταδίδει ειδήσεις, παιδικές σειρές και ντοκιμαντέρ. Αποτελεί τη συνέχεια της Τσεχοσλοβακικής Τηλεόρασης (ČST) η οποία ξεκίνησε να εκπέμπει στις 1 Μαΐου 1953. Μεταδίδει παράλληλα με το ČT art τους διαγωνισμούς τραγουδιού και χορού της Eurovision. Από το 2009 μεταδίδεται σε υψηλή ευκρίνεια αρχικά ως ČT HD.

ČT2

Το δεύτερο κανάλι μεταδίδει ντοκιμαντέρ, τσέχικες σειρές, αμερικάνικες σειρές, κωμωδίες και παιδικά. Αποτελεί τη συνέχεια του δεύτερου προγράμματος της Τσεχοσλοβακικής Τηλεόρασης (ČST) που ξεκίνησε να εκπέμπει στις 10 Μαΐου 1970. Από την 1η Μαρτίου 2013 μεταδίδεται σε υψηλή ευκρίνεια.

ČT24

Αποτελεί το εικοσιτετράωρης διαρκείας ενημερωτικό κανάλι που μεταδίδει δελτία ειδήσεων και εκπομπές συζητήσεων με διάσημα πρόσωπα της Τσεχίας. Ξεκίνησε στις 2 Μαΐου 2005 και μεταδίδεται δορυφορικά από τις πλατφόρμες Skylink, Freesat και Digi TV.

ČT art

Το κανάλι ξεκίνησε στις 31 Αυγούστου 2013 και μεταδίδει εκπαιδευτικές, λογοτεχνικές, μουσικές και πολιτιστικές εκπομπές, σειρές ντοκιμαντέρ, ταινίες και κλασική μουσική.

ČT:D

Το κανάλι ξεκίνησε στις 31 Αυγούστου 2013 και μεταδίδει παιδικές εκπομπές, σειρές και ταινίες.

ČT Sport

Αποτελεί το τέταρτο τηλεοπτικό κανάλι που ξεκίνησε στις 10 Φεβρουαρίου 2006 ως ČT4 Sport και μεταδίδει αθλητικούς αγώνες, αθλητικά προγράμματα και αθλητικές εκπομπές. Από τον Μάιο του 2012 μεταδίδεται σε υψηλή ευκρίνεια.
Άιμι Εγκούτσι

Ιστορικό

Η Εγκούτσι ανακοινώθηκε ως το έβδομο μέλος του δημοφιλούς ιαπωνικού μουσικού συγκροτήματος AKB48 τον Ιούνιο του 2011, και σύμφωνα με την επίσημη παρουσίαση της ήταν 16 ετών, γενημένη στις 11 Φεβρουαρίου του 1995 με καταγωγή από την Σαϊτάμα, βορείως του Τόκυο. Η εμφάνιση της συνοδεύτηκε και με αφιέρωμα για τη ζωή της από το ιαπωνικό περιοδικό Weekly Playboy (Ουίκλι Πλέιμπόϊ), και εμφανίστηκε σε τηλεοπτικές διαφημίσεις για την εταιρεία κατασκευής ζαχαρωτών Εζάκι Γκλίκο.
Στις 19 Ιουνίου του 2011, η εταιρεία αποκάλυψε πως η Εγκούτσι δεν είναι πραγματικό άτομο αλλά ψηφιακή κατασκευή, προκαλώντας έκπληξη.

Χαρακτηριστικά

Αποτελείται από μια σύνθεση χαρακτηριστικών διαφορετικών ατόμων, και κάθε μέλος του σώματος της έχει μοντελοποιηθεί με βάση το αντίστοιχο ενός από τα 6 μέλη του συγκροτήματος AKB48, τα μέλη της οποίας είναι οι Ατσούκο Μαέντα (μάτια), Τομόμι Ιτάνο (μύτη), Μαρίκο Σινόντα (στόμα), Γιούκο Όσιμα (μαλλιά και σώμα), Μινάμι Τακαχάσι (σχήμα προσώπου), και Μαγιού Ουατανάμπε (φρύδια).
Μαρίδα

Εξωτερικά Χαρακτηριστικά

Η μαρίδα φτάνει τα 15 εκατοστά σε μήκος. Τα αρσενικά κατά την αναπαραγωγική περίοδο φτάνουν τα 20 εκατοστά. Έχουν επίμηκες σώμα, που είναι πεπιεσμένο στα πλευρά. Το χρώμα της είναι καστανό στην ράχη, σταχτί στα πλευρά και πιο ανοικτό στην κοιλιά.
Την εποχή του ζευγαρώματος η ράχη των αρσενικών γίνεται καστανοκίτρινη και παρουσιάζονται 3 με 4 γαλάζιες ταινίες, η μία καταλήγει στο μέτωπο και σχηματίζει ένα γαλαζοπράσινο πέταλο. Κάθε μαρίδα έχει μία βούλα στο πλευρό της. Επίσης, έχει μικρά λέπια.

Τόπος Διαβίωσης

Ζει σε κοπάδια, κυρίως, σε περιοχές με πλούσια βλάστηση και σε αμμολασπώδεις βυθούς. Την συναντάμε σε βάθος  από 5 έως 280 μέτρα.

Διατροφή

Τρέφεται με μικρά ασπόνδυλα και με πλαγκτονικούς οργανισμούς.
Ορφέας Αυγουστίδης

Βιογραφία

Είναι γιος των ηθοποιών Μαρίας Τζομπανάκη και Ντίνου Αυγουστίδη. Έκανε το ντεμπούτο του στην ταινία "Λούφα και παραλλαγή: Σειρήνες στο Αιγαίο" (2005) σε σκηνοθεσία Νίκου Περράκη. 
Ακολούθησε η τηλεοπτική σειρά "Λούφα και παραλλαγή: η σειρά" η οποία προβλήθηκε από τη ΝΕΤ τη σεζόν 2006/2007 και στην οποία πρωταγωνίστησε υποδυόμενος τον φαντάρο Γιάννη Παπαδόπουλο, καθώς και η συμμετοχή του στην αστυνομική σειρά του Alpha "10η εντολή" στο επεισόδιο "Εικονική πραγματικότητα" όπου πρωταγωνίστησε στο πλευρό της Δανάης Σκιαδή.
Τη σεζόν 2007/2008 πρωταγωνίστησε στην αισθηματική σειρά του Alpha "Πήρα κόκκινα γυαλιά", ενσαρκώνοντας τον νεαρό καθηγητή Δημήτρη, ο οποίος διατηρεί σχέση με την 12 χρόνια μεγαλύτερή του Μαριάννα (Εβελίνα Παπούλια) και έπαιξε στο θέατρο Διάνα για δεύτερη σεζόν την παράσταση "Νύχτα ραδιο-φόνων" μαζί με την Ελένη Ράντου και το Βασίλη Χαραλαμπόπουλο. 
Τη σεζόν 2008/2009 κάνει τετραπλή εμφάνιση στον κινηματογράφο: πρωταγωνιστεί με τον Άκη Σακελλαρίου και τη Φαίη Ξυλά στην κωμική ταινία του Γιάννη Ξανθόπουλου "Όλα θα πάνε καλά", και εμφανίζεται ως guest star στον "Ηλία του 16ου" σε σκηνοθεσία Νίκου Ζαπατίνα και με πρωταγωνιστή τον Πέτρο Φιλιππίδη, στο "Bank Bang", που σκηνοθετεί και πρωταγωνιστεί ο Βασίλης Χαραλαμπόπουλος και στο "Πεθαίνω για σένα" της Ελένης Ράντου. Επίσης πρωταγωνιστεί στο θέατρο Διάνα στην παράσταση "Ο βροχοποιός" σε σκηνοθεσία Ελένης Ράντου, ενώ εμφανίστηκε στη νεανική σειρά του Mega Channel "Άγρια παιδιά" και στην κωμική "Επτά θανάσιμες πεθερές".
Απο τον Οκτώβριο του 2010 είχε τον ρόλο του Αντώνη Αγγελόπουλου στην τηλεοπτική σειρά Το Νησί και απο τον Ιανουάριο του 2015 είχε τον ρόλο του Αχιλλέα στην νέα σειρά "Εθνική Ελλάδος" του Γιώργου Καπουτζίδη.
BBC Thames Valley FM

Το BBC Thames Valley FM ήταν ραδιοφωνικός σταθμός της υπηρεσίας BBC Local Radio, ο οποίος εξυπηρετούσε τις κομητείες Όξφορντσαϊρ και Μπέρκσαϊρ από το 1996 μέχρι το 2000.

Ιστορικό

Ο σταθμός δημιουργήθηκε στις 9 Απριλίου του 1996 μέτα από την συγχώνευση των BBC Radio Oxford και BBC Radio Berkshire. Όταν ο σταθμός ξεκίνησε να εκπέμπει το πρόγραμμά του ήταν από τις 5:00 μέχρι τις 1:00. Ανάμεσα στους πρώτους εκφωνητές του σταθμού ήταν και οι Phil Kennedy, ο οποίος εκφωνούσε το The Afternoon Show, Bob Harris και Martin Kelner. Τα δελτία ειδήσεων ήταν ξεχωριστά για κάθε κομητεία.
Τον Σεπτέμβριο του 1998, είχαν δημιουργηθεί νέα ηχητικά σήματα και το 'FM' είχε φύγει από το όνομα του σταθμού. Λίγο αργότερα, τα πρωϊνά προγράμματα ήταν ξεχωριστά για κάθε κομητεία.
Η συγχώνευση των δύο σταθμών δεν ήταν δημοφιλής στους ακροατές, και τον Αύγουστο του 1999, το BBC Νοτιοανατολικά, ανακοίνωσε ότι οι σταθμοί BBC Radio Oxford και BBC Radio Berkshire θα πρέπει να διαχωριστούν. Οι δύο σταθμοί επαναλειτούργησαν στις 14 Φεβρουαρίου του 2000, αν και το πρόγραμμά τους δεν άλλαξε καθόλου. Ωστόσο από το 2004, τα προγράμματα των δύο σταθμών είναι εντελώς ξεχωριστά.
Πανελλήνιο πρωτάθλημα στίβου γυναικών 1954

Το ΙΘ΄ Πανελλήνιο πρωτάθλημα στίβου γυναικών 1954 διεξήχθη από τις 29 ως τις 30 Ιουνίου 1954 στο Παναθηναϊκό Στάδιο της Αθήνας και περιλάμβανε έντεκα αγωνίσματα. Πρωταθλητής σύλλογος αναδείχθηκε ο Πανιώνιος για δεύτερη συνεχόμενη φορά και πολυνίκης η Φανή Αργυρίου. Το 4ο Πανελλήνιο πρωτάθλημα πεντάθλου, όπως και του τριάθλου, διεξήχθησαν χωριστά αλλά τα αποτελέσματα δεν υπολογίστηκαν στη βαθμολογία του πανελλήνιου πρωταθλήματος.
Πρωτάθλημα πετοσφαίρισης Α1 εθνικής κατηγορίας γυναικών 1995-1996

Το πρωτάθλημα Ελλάδας πετοσφαίρισης γυναικών 1995–96 ήταν το 8ο πρωτάθλημα Α1 κατηγορίας γυναικών. Έγινε με τη συμμετοχή 12 ομάδων και πρωταθλητής αναδείχθηκε για δεύτερη φορά στην ιστορία του ο Φ.Ο. Βριλησσίων.

Play off

Στα πλέι οφ οι ομάδες μετέφεραν τους μεταξύ τους αγώνες από την κανονική περίοδο. Έγιναν αγώνες για τις θέσεις 1−8, 1−4, μικροί τελικοί και μεγάλοι τελικοί.

Προημιτελικοί

Οι ομάδες μετέφεραν τα αποτελέσματα από την κανονική περίοδο, έτσι οι τέσσερις πρώτες της βαθμολογίας, ο Ιωνικός Ν.Φ., τα Βριλήσσια, ο Παναθηναϊκός και ο Φιλαθλητικός, ξεκίνησαν με 2−0 νίκες. Χρειάστηκε μόλις ένας αγώνας για να κριθεί η πρόκριση στην 4αδα.

Ημιτελικοί

Στα ημιτελικά οι ομάδες ξεκίνησαν με μία νίκη. Την πρόκριση για το μεγάλο τελικό πήραν ο Ιωνικός και τα Βριλήσσια.

Μικρός τελικός

Στο μικρό τελικό ο Παναθηναϊκός επικράτησε του Φιλαθλητικού και κατέλαβε την 3η θέση

Μεγάλος τελικός

Στο μεγάλο τελικό τα Βριλήσσια με μειονέκτημα έδρας πήραν 2 νίκες και με σύνολο 1−3 νίκες κατέκτησαν το πρωτάθλημα για δεύτερη συνεχόμενη χρονιά.
Γιώργος Λημνιάτης

Καριέρα

Ο Γιώργος Λημνιάτης ξεκίνησε την καριέρα του στον Πανελλήνιο το 1990.
Το 1992, υπέγραψε επαγγελαμτικό συμβόλαιο με τον Ολυμπιακό. Στην ομάδα του Πειραιά παρέμεινε για τρία χρόνια κατακτώντας μάλιστα τρία Πρωταθλήματα Ελλάδας (1993, 1994, 1995) και ένα Κύπελλο Ελλάδας (1994).
Κατά τη διάρκεια της πενταετίας 1995-00, ο Γιώργος Λημνιάτης αγωνίστηκε στον Α.Σ. Παπάγου και στον Α.Ο. Δάφνης.
Το καλοκαίρι του 2000 υπέγραψε συμβόλαιο συνεργασίας με τον ΠΑΟΚ Θεσσαλονίκης, στον οποίο παρέμεινε για  τρία χρόνια.
Την περίοδο 2003-04 αγωνίστηκε στον Πανελλήνιο για δεύτερη φορά στην καριέρα του, ενώ την αμέσως επόμενη περίοδο αγωνίστηκε στον Ιωνικό Νέας Φιλαδέλφειας.
Την περίοδο 2005-06 αγωνίστηκε με τη φανέλα του Α.Σ.Ε. Δούκα, ενώ την αμέσως επόμενη σεζόν αγωνίστηκε στην ομάδα του Α.Ο. Σπόρτιγκ Αθηνών.
Μετά το πέρας της αγωνιστικής περιόδου 2006-07, ο Γιώργος Λημνιάτης αποφάσισε να αποσυρθεί από την ενεργό δράση και να βάλει τέλος στην καριέρα του ως καλαθοσφαιριστής.

Προπονητική καριέρα

Μετά το πέρας της καριέρας του ως καλαθοσφαιριστής, ο Γιώργος Λημνιάτης συνέχισε να ασχολείται με το άθλημα από ένα άλλο πόστο και συγκεκριμένα αυτό του προπονητή. 
Συγκεκριμένα, το 2010 ο Γιώργος Λημνιάτης ανέλαβε προπονητής της Εθνικής Παμπαίδων ενώ δύο χρόνια αργότερα ανέλαβε προπονητής στην Εθνική Νέων Κ20.

Τίτλοι

3 Πρωταθλήματα Ελλάδας: 1993, 1994, 1995
1 Κύπελλο Ελλάδας: 1994
Λαγκάδα Αιτωλοακαρνανίας

Γεωγραφία - Ιστορία

Η Λαγκάδα βρίσκεται στα βόρεια όρια με την Περιφερειακή Ενότητα Άρτας σε απόσταση 28,5 χλμ. Β. από την Αμφιλοχία και 21,5 χλμ. ΝΑ. από την Άρτα και στα δυτικά του χωριού περνάει η Ιονία Οδός. Αναφέρεται επίσημα το 1836 να ορίζεται έδρα του τότε δήμου Θυάμου που ανήκε στο νομό Ακαρνανίας και Αιτωλίας. Σύμφωνα με το σχέδιο Καλλικράτης, μαζί με το Μενίδι, το Θεριακήσιο, το Ελαιοχώρι, τη Συκούλα και το Κατσούλι αποτελούν την Τοπική Κοινότητα Μενιδίου που ανήκει στη Δημοτική Ενότητα Μενιδίου του Δήμου Αμφιλοχίας και σύμφωνα με την απογραφή του 2011 έχει πληθυσμό 59 κατοίκους.
Φάνης Κακριδής

Βιογραφία

Προερχόταν από καθαρά φιλολογική οικογένεια. Πατέρας του ήταν ο κλασικός φιλόλογος Ιωάννης Κακριδής και μητέρα του η επίσης φιλόλογος Όλγα Κομνηνού. Η αδερφή του Ελένη Κακριδή αλλά και ο παππούς του Θεοφάνης Κακριδής ήταν επίσης φιλόλογοι.
Σπούδασε κλασική φιλολογία στην Φιλοσοφική Σχολή του Αριστοτέλειου Πανεπιστημίου Θεσσαλονίκης και συνέχισε με μεταπτυχιακές σπουδές κλασικής φιλολογίας στα Πανεπιστήμια του Μάιντς και του Τύμπιγκεν στην Γερμανία, όπου δίδαξε αργότερα ως λέκτορας την αρχαία και την νέα ελληνική γλώσσα (1959-1964).
Το 1964 εξελέγη καθηγητής κλασικής φιλολογίας στο τότε νεοσύστατο Πανεπιστήμιο Ιωαννίνων, θέση στην οποία υπηρέτησε μέχρι το 1984, με μια σύντομη διακοπή κατά την περίοδο της δικτατορίας. Συνέχισε την ακαδημαϊκή του καριέρα στο Πανεπιστήμιο Κρήτης (1988-1990, ως ειδικό ερευνητικό προσωπικό) και στο Πανεπιστήμιο Πάτρας προτού επιστρέψει στο Πανεπιστήμιο Ιωαννίνων, όπου έμεινε έως το 2000.
Από το 1981 έως το 1982 διετέλεσε πρόεδρος του Ιδρύματος Κρατικών Υποτροφιών. Από το 1982 έως το 1984 διετέλεσε αντιπρόεδρος του Κέντρου Εκπαιδευτικών Μελετών και Επιμόρφωσης (ΚΕΜΕ) του Υπουργείου Παιδείας.

Άλλες δραστηριότητες

Δεν περιορίστηκε στην ακαδημαϊκή διδασκαλία και έρευνα αλλά ενδιαφέρθηκε και για θέματα εκπαιδευτικής πολιτικής, ιδιαίτερα για το πρόβλημα των αναλυτικών προγραμμάτων σπουδών και της ειδικής διδακτικής του αρχαίου κόσμου.
Πίστευε ότι το χρέος του ακαδημαϊκού δασκάλου απέναντι στους φοιτητές του δεν τελειώνει την ημέρα που οι τελευταίοι αποφοιτούν αλλά συνεχίζεται και μετά τον διορισμό τους. Έτσι μετέφρασε ξένα βιβλία, τα οποία θεωρούσε χρήσιμα για τους εκπαιδευτικούς.

Συγγραφικό έργο

Αρθρογραφούσε τακτικά την εφημερίδα «Το Βήμα» και συμμετείχε σε επιμορφωτικά σεμινάρια.
Ασχολήθηκε με την επική ποίηση και με το Αττικό δράμα, λιγότερο με την τραγωδία και περισσότερο με την Κωμωδία του Αριστοφάνη. Το συγγραφικό του έργο ασχολείται με την ιστορία, την ερμηνεία, την κριτική και την μετάφραση της αρχαίας ελληνικής γραμματείας καθώς και με έργα ξένων ακαδημαϊκών που αναφέρονται στην αρχαία ελληνική γραμματεία. Μετέφρασε ακόμη ορισμένους τόμους από τη γνωστή σειρά κόμικς Αστερίξ στα αρχαία ελληνικά.
Ένα από τα τελευταία του έργα "Η Αρχαία Ελληνική Γραμματολογία" προορίζεται για μαθητές και για καθηγητές της μέσης εκπαίδευσης.
Μαύρη χήρα

Η Μαύρη χήρα είναι μια από τις πολλές αράχνες που ανήκουν στο γένος Latrodectus. Το όνομά της αναφέρεται στην τάση των θηλυκών σε ορισμένα είδη να καταβροχθίζουν το αρσενικό μετά το ζευγάρωμα. Tο δηλητήριο της Μαύρης χήρας αποτελείται από νευροτοξίνες και, σε εξασθενημένους οργανισμούς, μπορεί να προκαλέσει παράλυση ή ακόμα και το θάνατο.